《题赵子昂行书幅》
明代·方起龙

癖有南宫嗜，秘笥珍子昂。花斋亦宝晋，一轴争奇光。

走笔惊波发，神韵自非常。有如龙蛟斗，鳞甲怒飞扬。

复如公孙舞，剑器拂风霜。平视欧褚辈，超妙埒钟王。

岂不进文董，未许列其行。矧以孟郊作，珠玉相辉煌。

历载已四百，鬼物护幽藏。神魄中夜动，疑登松雪堂。

作者简介：方起龙，字海吟。惠来人。明末诸生。事见清陈珏《古瀛诗苑》卷一、清雍正《惠来县志》卷三。